รมว.กระทรวงมหาดไทยติดตามการทำงานทุกส่วนราชการในพื้นที่จังหวัดลำพูน  ชื่นชมจุดแข็งเป็นจังหวัดสะอาดต่อเนื่องแนะต่อยอดพัฒนาสู่จังหวัดสวยงามควบคู่ไปด้วย
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เป็นประธานการประชุมร่วมกับคณะกรรมการขับเคลื่อนไทยไปด้วยกันระดับจังหวัด จังหวัดลำพูน โดยกล่าวว่า การลงพื้นที่เป็นการติดตามการดำเนินงานของทุกส่วนราชการในพื้นที่จังหวัดลำพูน ทั้งแผนงานโครงการตามยุทธศาสตร์จังหวัด และแผนระดับต่าง ๆ รวมทั้งเป็นการติดตามว่ากระบวนงานตามแผนงานเพื่อทราบปัญหาและอุปสรรค  การรับฟังสภาพปัญหาที่ได้รับการสะท้อนจากในพื้นที่เพื่อนำเสนอต่อรัฐบาลและประสานหน่วยงานที่เกี่ยวข้องต่อไป         รัฐมนตรีว่าการกระทรวงมหาดไทย กล่าวอีกว่า วันนี้ได้เห็นถึงความก้าวหน้าของการแก้ไขปัญหาจำเป็นเร่งด่วนของจังหวัด คือ การบริหารจัดการน้ำ และการแก้ไขปัญหาหมอกควันและไฟป่า โดยขอให้ดำเนินการตามแผนที่ได้กำหนดไว้อย่างต่อเนื่อง นอกจากนี้ เห็นว่า จุดแข็งของจังหวัดลำพูน คือ การได้รับรางวัล "จังหวัดสะอาด" อย่างต่อเนื่องเป็นเวลาหลายปี ซึ่งถือเป็นตัวอย่างให้กับจังหวัดอื่น ๆ และเพื่อเป็นการต่อยอดจากการเป็นจังหวัดสะอาดแล้วขอให้จังหวัดลำพูนได้พัฒนาพื้นที่จังหวัดให้มีความสวยงามควบคู่ไปด้วย เพื่อประโยชน์กับประชาชน         นอกจากนี้ จังหวัดลำพูนได้ขับเคลื่อนงานตามนโยบายรัฐบาลและกระทรวงมหาดไทย เช่น โครงการโคก หนอง นา โมเดล , การพัฒนาผลิตภัณฑ์ "ผ้ามัดหมี่ลายขอเจ้าฟ้าสิริวัณณวรีฯ" และการพัฒนาวิสาหกิจชุมชน เป็นต้น ที่สามารถดำเนินการได้อย่างเป็นรูปธรรม ทั้งนี้ขอให้คณะกรรมการขับเคลื่อนฯ ดำเนินการให้เป็นไปตามประเด็นความต้องการเพื่อยกระดับคุณภาพชีวิตประชาชนให้มีความสุขอย่างยั่งยืน             สำหรับจังหวัดลำพูน มีประเด็นปัญหาความเดือดร้อนเร่งด่วน ซึ่งได้ขับเคลื่อนผ่านการดำเนินงานคณะกรรมการขับเคลื่อนไทยไปด้วยกันระดับจังหวัด จังหวัดลำพูน จำนวน 2 ประเด็น ได้แก่ การบริหารจัดการน้ำเพื่อการแก้ไขปัญหาการขาดแคลนน้ำจังหวัดลำพูน โดยได้ดำเนินการแก้ปัญหาน้ำเพื่ออุปโภคบริโภค ,การเกษตร และภาคอุตสาหกรรม ซึ่งแบ่งการดำเนินงาน 3 ระยะ คือ ระยะสั้น ดำเนินการแก้ไขปัญหาน้ำเพื่อการอุปโภคบริโภคด้วยการซ่อมแซมฝายพญาอุและแก้ไขปัญหาการขาดแคลนน้ำในภาคอุตสาหกรรมในช่วงหน้าแล้ง ระยะกลาง ด้วยการเพิ่มปริมาณน้ำต้นทุนและป้องกันการกัดเซาะตลิ่งแม่น้ำทา และระยะยาว ด้วยการเพิ่มกำลังการผลิตน้ำประปาที่สถานีเขื่อนแม่กวง         ส่วนประเด็นที่ 2 การแก้ไขปัญหาหมอกควันและไฟป่าจังหวัดลำพูน สถานการณ์ฝุ่นละอองขนาดเล็ก (PM 2.5) และจำนวนจุดความร้อนฝุ่นละออง PM 2.5 เดือนมกราคม - มีนาคมที่ผ่านมา โดยทั่วไปอยู่ในเกณฑ์ดีมากถึงพอใช้ ซึ่งจังหวัดได้กำหนดมาตรการป้องกันและแก้ไขปัญหาไฟป่าหมอกควัน โดยบูรณาการจากทุกภาคส่วน และกำหนดมาตรการเสริมสร้างคุณภาพชีวิตให้กับประชาชนในพื้นที่ตำบลก้อ ภายใต้รูปแบบ "บ้านก้อแซนด์บ็อกซ์โมเดล" และกำหนดแผนปฏิบัติการในการลงพื้นที่ตรวจสอบตำแหน่งที่ดินและสอบสวนพิสูจน์สิทธิในที่ดิน เพื่อเร่งรัดในการออกเอกสารสิทธิ์ที่ดินให้แก่ประชาชนต่อไป.